Rådets udtalelse

af 22. januar 2002

om Belgiens opdaterede stabilitetsprogram, 2002-2005

(2002/C 33/06)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 22. januar 2002 gennemgik Rådet 2001-opdateringen af Belgiens stabilitetsprogram, der dækker perioden 2002-2005.

I 2000 var den reale BNP-vækst særlig stærk og nåede op på 4 %, drevet af den indenlandske efterspørgsel og en høj eksport. Der blev opnået et overskud på 0,1 % af BNP på de offentlige finanser tidligere end forventet, og den offentlige gæld blev reduceret med 5,7 procentpoint til 109,3 % af BNP.

I 2001 blev økonomien ramt af den generelle økonomiske afmatning, og den reale BNP-vækst faldt til 1,1 %. Det oprindelige mål for det offentlige budget, der lød på et overskud på 0,4 % af BNP (inkl. UMTS-indtægter), kunne ikke nås 2001, men der blev dog opnået et overksud på 0,2 % af BNP. Den offentlige gældskvote forventes at falde til 106,9 % af BNP.

2001-opdateringen af stabilitetsprogrammet bygger på et makroøkonomisk scenario, der tager udgangspunkt i et vedholdende økonomisk opsving fra andet kvartal af 2002. Den reale BNP-vækst forventes ikke at overskride 1,3 % i 2002. Den reale BNP-vækst forventes at accelerere i 2003 for igen at nå op på det potentielle niveau i de sidste år af programperioden. Grundet den økonomiske afmatning i 2001-2002 satses der i opdateringen på, at den offentlige budgetsaldo vil være i balance i 2002 snarere end udvise et overskud på 0,3 % af BNP, således som forventet i den sidste opdatering. Fra 2003 skulle den oprindelige planlagte budgettilpasning blive genoptaget, og der forventes et offentligt overskud på 0,5 % af BNP i 2003, som vil stige til 0,7 % af BNP i 2005. Den offentlige gæld forventes at falde til 88 % af BNP, jf. den foregående opdatering.

Rådet mener, at den midlertidige afvigelse fra den budgettilpasning, der blev skitseret i 2000-opdateringen, ikke er af væsentlig karakter og kan begrundes med et samlet tab af real BNP-vækst på 2,6 procentpoint i årene 2001 og 2002. Rådet noterer sig, at denne afvigelse fandt sted inden for rammerne af et overskud på de belgiske offentlige finanser i 2000. Rådet mener imidlertid, at der bør tilvejebringes en budgetsaldo i balance i 2002. Rådet noterer sig endvidere, at den planlagte tilbagevenden fra 2003 til den kurs, der blev lagt i 2001-opdateringen af stabilitetsprogrammet afhænger at et kraftigt økonomisk opsving i anden havdel af 2002. Rådet opfordrer indtrængende den belgiske regering til at sikre, at den tidligere planlagte budgettilpasning genoptages i 2003. Grundet den stadig meget høje offentlige gæld og i betragtning af udfordringerne på lang sigt som følge af den aldrende befolkning anbefaler Rådet, ligesom i sin sidste udtalelse, at alle ekstraindtægter, der måtte opstå som følge af en kraftigere real BNP-vækst end forventet, anvendes til at nedbringe gælden(2).

Rådet noterer sig med tilfredshed, at den fremskrevne offentlige budgetsaldo vil forblive tæt på balance eller i overskud i hele programperioden og derfor opfylder kravene i stabilitets- og vækstpagten.

Rådet noterer sig, at sikringen af offentlige primære overskud på over 6 % af BNP om året har været særligt hensigtsmæssig i Belgiens tilfælde, under hensyn til den fortsat meget høje offentlige gæld. Rådet ser derfor med tilfredshed på tilsagnet om at fastholde sådanne høje primære overskud på omkring 6 % i hele perioden frem til 2005. Rådet mener, at der for at nå dette mål skal føres en streng budgetkontrol på alle regeringsniveauer, navnlig inden for socialsikringssektoren og Enhed II, og at klare bindende normer for kontrol med udgifter er fremmende for budgettilpasningen. Rådet noterer sig, at der henvises til grænsen på 1,5 % for stigningen i de reale primære udgifter i Enhed I (forbundsregeringen og socialsikringen) i det opdaterede program. Det anbefalder derfor, at man holder fast ved denne grænse i de kommende år.

Rådet noterer sig, at programmet ikke indeholder mere detaljerede fremskrivninger af indtægter og udgifter, navnlig offentlige investeringsudgifter, således som det anbefalede i sin udtalelse af 12. marts 2001(3). Der er desuden ikke blevet fremlagt særskilte regnskaber for forbundsregeringen og socialsikringen således som krævet i henhold til affærdskodeksen for vurdering af udviklingen i de offentlige budgetter.

Rådet hilser de i henhold til 2001-opdateringen planlagte strukturreformer velkommen, navnlig skattereformerne, der tager sigte på at mindske skattetrykket og øge beskæftigelsen, og de økonomisk-politiske indgreb, der skal sikre de offentlige finansers holdbarhed på lang sigt.

(1) EFT L 209 af 2.8.1997, s. 1.

(2) EFT C 109 af 10.4.2001, s. 2.

(3) EFT C 109 af 10.4.2001, s. 2.